Mestské zastupiteľstvo v Košiciach uznesením č. 1238/2006 prijatým na svojom 17. mimoriadnom rokovaní dňa 14. novembra 2006 podľa § 6 zákona č. 369/1990 Zb. o obecnom zriadení v znení neskorších predpisov a zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov ustanovuje :

Všeobecne záväzné nariadenie mesta Košice č. 86
o poskytovaní finančného príspevku na vykonávanie opatrení sociálnoprávnej ochrany detí a sociálnej kurately

§ 1
Predmet

     Toto všeobecne záväzné nariadenie mesta Košice (ďalej len „nariadenie") upravuje podľa § 64 ods. 2 zákona č. 305/2005 Z. z. o sociálnoprávnej ochrane detí a o sociálnej kuratele a o zmene a doplnení niektorých zákonov (ďalej len „zákon“) formu príspevku na dopravu do detského domova, v ktorom je dieťa umiestnené a podrobnosti jeho poskytovania.

§ 2
Príspevok na dopravu do detského domova

     (1) Na úpravu a zachovanie vzťahov medzi dieťaťom a rodičom alebo osobou, ktorá sa osobne stará o dieťa, ktorým bolo dieťa odňaté zo starostlivosti rozhodnutím súdu a umiestnené do detského domova, mesto Košice (ďalej len „mesto“) môže poskytnúť príspevok na dopravu do detského domova, v ktorom je dieťa umiestnené.

     (2) Na poskytovanie finančného príspevku nie je právny nárok a jeho poskytnutie závisí od vyčlenených finančných prostriedkov v rozpočte mesta.
  
     (3) Žiadať o poskytnutie príspevku podľa ods. 1 sú oprávnení  rodičia dieťaťa alebo osoba, ktorá sa osobne stará o dieťa a spĺňajú tieto podmienky:
a) majú trvalý pobyt v meste,
b) prejavujú skutočný záujem o úpravu vzťahov a zachovanie vzťahov s dieťaťom, vynaložili primerané úsilie na úpravu svojich rodinných pomerov, bytových pomerov a sociálnych pomerov tak, aby sa mohli osobne starať o dieťa, čo doložia dokladom od orgánu sociálnoprávnej ochrany detí a sociálnej kurately a detského domova, v ktorom je dieťa umiestnené,
c) príjem rodiča alebo osoby, ktorá sa osobne stará o dieťa a osôb, ktorých príjmy sa posudzujú spoločne podľa osobitného predpisu1), nepresiahnu hranicu životného minima stanovenú zákonom za obdobie 3 mesiacov pred podaním žiadosti,
d) predložia písomný doklad z detského domova, v ktorom je dieťa umiestnené, o povolení a odporučenom rozsahu návštev dieťaťa a o tom, že detský domov, ktorý stretnutie odporučí, vytvorí podmienky pre stretnutie.

––––––––––––––––––––––––-
1) zákon č. 601/2003 Z. z. o životnom  minime v znení neskorších predpisov

     (4) Príspevok na dopravu do detského domova možno poskytnúť maximálne dvom osobám.

     (5) Tomu istému príjemcovi sa môže poskytnúť príspevok na dopravu do detského domova, najskôr po uplynutí 1 mesiaca od poskytnutia predchádzajúceho príspevku na dopravu.

     (6) Preddavok na príspevok na dopravu do detského domova môže mesto poskytnúť na základe písomnej žiadosti oprávneného žiadateľa do 30 dní po doručení žiadosti vo výške 50 % zo sumy predstavujúcej maximálne 100 % skutočných nákladov bežného cestovného hromadnej dopravy (autobus, vlak II. triedy). 

     (7) Vyúčtovanie preddavku je príjemca príspevku povinný predložiť mestu najneskôr do 7 pracovných dní odo dňa, v ktorom sa uskutočnila návšteva dieťaťa. Mesto uhradí príjemcovi príspevku zvyšných 50 % príspevku na dopravu do 15 dní odo dňa, v ktorom bolo mestu predložené riadne vyúčtovanie. Ak príjemca príspevku nepredloží vyúčtovanie preddavku v určenej lehote, zostatok príspevku mu nebude vyplatený.

     (8) K zúčtovaniu je príjemca príspevku povinný predložiť:
a)  originál cestovných lístkov, 
b) potvrdenie detského domova, v ktorom je dieťa umiestnené o zrealizovaní návštevy dieťaťa.

§ 3
Účinnosť

     Toto nariadenie nadobúda účinnosť  1. januára 2007. 

	

Ing. František  K n a p í k 
primátor mesta Košice

Zverejnené: 23.11.2006